KAZLŲ RŪDOS SAVIVALDYBĖS TARYBA

SPRENDIMAS

DĖL KAZLŲ RŪDOS SAVIVALDYBĖS TARYBOS 2013-05-29 SPRENDIMO NR. TS IV(28)-1914 PAKEITIMO

2014 m. sausio 29 d. Nr. TS IV(34)-2048

Kazlų Rūda

Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 18 straipsnio 1 dalimi, Lietuvos Respublikos akcinių bendrovių įstatymo (Žin., 2000, Nr. 64-1914; 2003, Nr. 123-5574; 2011, Nr. 160-7565) 20 straipsnio 1 dalies 1 punktu ir 49 straipsnio 7 dalimi, atsižvelgdama į uždarosios akcinės bendrovės „Kazlų Rūdos šilumos tinklai“ 2014-01-08 raštą Nr. 004 „Dėl sprendimo pakeitimo paaiškinimo“ Kazlų Rūdos savivaldybės taryba n u s p r e n d ž i a pakeisti Kazlų Rūdos savivaldybės tarybos 2013-05-29 sprendimą Nr. TS IV(28)-1914 „Dėl nekilnojamojo turto investavimo į uždarąją akcinę bendrovę „Kazlų Rūdos šilumos tinklai“ išdėstant jį nauja redakcija:

„1.Investuoti, perduodant Kazlų Rūdos savivaldybei nuosavybės teise priklausantį nekilnojamąjį turtą – gamybines patalpas (unikalus Nr. 4400-2580-7836:1303, archyvinėje byloje Nr. 58/1052 pastatas pažymėtas 21P1/b, bendras plotas – 511,94 kv. m), esančias Kazlų Rūdoje, S. Daukanto g. 19L-1, kurių nepriklausomų turto vertintojų nustatyta rinkos vertė – 12100,00 litų, kaip savivaldybės turtinį įnašą uždarajai akcinei bendrovei „Kazlų Rūdos šilumos tinklai“.

2.Padidinti bendrovės įstatinį kapitalą 1210 vienetų paprastosiomis vardinėmis akcijomis, kurių kiekvienos nominali vertė 10,00 Lt (dešimt litų).

3.Patvirtinti uždarosios akcinės bendrovės „Kazlų Rūdos šilumos tinklai“ įstatų naują redakciją (pridedama).

4. Pavesti uždarosios akcinės bendrovės „Kazlų Rūdos šilumos tinklai“ direktoriui pasirašyti įstatų naują redakciją ir pateikti juos įregistruoti Juridinių asmenų registre.

5. Pripažinti galiojančiais 2013-06-06 Akcijų perdavimo-priėmimo aktą Nr. 1 ir 2013-06-06 Nekilnojamojo turto perdavimo-priėmimo aktą Nr. 1, pasirašytus vadovaujantis Kazlų Rūdos savivaldybės tarybos 2013-05-29 sprendimu Nr. TS IV(28)-1914 „Dėl nekilnojamojo turto investavimo į uždarąją akcinę bendrovę „Kazlų Rūdos šilumos tinklai“, dėl praleistų įstatymiškai nustatytų terminų.“

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Vytautas Kanevičius

PATVIRTINTA

Kazlų Rūdos savivaldybės tarybos

2014 m. sausio 29 d.

sprendimu Nr. TS IV(34)-2048

UŽDAROSIOS AKCINĖS BENDROVĖS „KAZLŲ RŪDOS ŠILUMOS TINKLAI“

ĮSTATAI

I. BENDROJI DALIS

1. Uždaroji akcinė bendrovė „Kazlų Rūdos šilumos tinklai“ (toliau – Bendrovė), yra ribotos civilinės atsakomybės privatusis juridinis asmuo, kuris savo veikloje vadovaujasi Lietuvos Respublikos civiliniu kodeksu, Lietuvos Respublikos akcinių bendrovių įstatymu (toliau – Akcinių bendrovių įstatymas), kitais Lietuvos Respublikos teisės aktais, taip pat šiais įstatais.

2. Bendrovės teisinė forma – uždaroji akcinė bendrovė.

3. Bendrovės veiklos laikotarpis neribotas.

4. Bendrovės finansiniai metai yra sausio 1 d. – gruodžio 31 d.

II. BENDROVĖS VEIKLOS TIKSLAI IR OBJEKTAS

5. Bendrovės veiklos tikslai – užsiimti tokia komercine – ūkine veikla, kad efektyviai būtų įgyvendinami bendrovės akcininkų bei klientų interesai, racionaliai panaudojant visus materialinius, finansinius bei kitus resursus, o taip pat gauti maksimalų pelną.

6. Bendrovės pagrindinis veiklos objektas yra šilumos ir kitokių energetinių resursų tiekimas, kuro bei priedų didmeninė prekyba, vandens rinkimas, valymas ir paskirstymas, izoliacijos įrengimas. Bendrovė taip pat užsiima įrengimų nuoma, nekilnojamo turto valdymu bei nuoma ir kita aptarnavimo veikla.

7. Bendrovė gali užsiimti bet kokia kita veikla, kuri neprieštarauja Lietuvos Respublikos teisės aktams.

III. BENDROVĖS ĮSTATINIS KAPITALAS, AKCIJOS NOMINALI VERTĖ, AKCIJŲ SKAIČIUS IR SUTEIKIAMOS TEISĖS

8. Bendrovės įstatinis kapitalas yra 1421000,00 Lt (vienas milijonas keturi šimtai dvidešimt vienas tūkstantis litų). Jis padalintas į 142100 (vienas šimtas keturiasdešimt du tūkstančiai vienas šimtas) paprastųjų vardinių akcijų, kurių kiekvienos nominali vertė 10,00 Lt (dešimt litų).

9. Bendrovės akcijos yra nematerialios.

10. Kiekviena visiškai apmokėta akcija ją turinčiam akcininkui Bendrovės visuotiniame akcininkų susirinkime suteikia vieną balsą.

11. Bendrovės akcininkų teises ir pareigas nustato Akcinių bendrovių įstatymas ir kiti Lietuvos Respublikos teisės aktai.

12. Bendrovės akcijų perleidimo tvarka nesiskiria nuo nurodytosios Akcinių bendrovių įstatyme.

IV. BENDROVĖS VALDYMAS

13. Bendrovės organai yra:

13.1. visuotinis akcininkų susirinkimas;

13.2. vienasmenis Bendrovės valdymo organas – vadovas. Bendrovės vadovo pareigas eina direktorius.

14. Visuotinio akcininkų susirinkimo kompetencija, jo sušaukimo tvarka, taip pat Bendrovės vadovo kompetencija, jo rinkimo ir atšaukimo tvarka nesiskiria nuo nurodytųjų Akcinių bendrovių įstatyme.

15. Jeigu bendrovės visų akcijų savininkas yra vienas asmuo, jo raštiški sprendimai prilyginami visuotinio akcininkų susirinkimo sprendimams.

V. BENDROVĖS PRANEŠIMŲ SKELBIMO TVARKA

16. Kai Bendrovės pranešimai turi būti paskelbti viešai, jie skelbiami Lietuvos Respublikos dienraštyje „Lietuvos žinios“ arba VĮ Registrų centro leidžiamame elektrininiame leidinyje „Juridinių asmenų vieši pranešimai“.

17. Kiti Bendrovės pranešimai akcininkams ir kitiems asmenims siunčiami registruotu laišku arba įteikiami pasirašytinai. Skubūs pranešimai gali būti perduoti elektroninių ryšių priemonėmis, originalai nedelsiant išsiunčiami adresatui registruotu laišku ar įteikiami pasirašytinai.

18. Akcininkams pranešimai yra siunčiami Bendrovės vertybinių popierių apskaitos dokumentuose nurodytu adresu. Už pranešimų išsiuntimą ar jų įteikimą laiku atsako Bendrovės vadovas.

VI. BENDROVĖS DOKUMENTŲ IR INFORMACIJOS PATEIKIMO AKCININKAMS TVARKA

19. Akcininko raštišku reikalavimu ne vėliau kaip per 7 dienas nuo reikalavimo gavimo dienos Bendrovės dokumentai, nesusiję su Bendrovės komercine (gamybine) paslaptimi ir konfidencialia informacija, akcininkui pateikiami susipažinti Bendrovės darbo valandomis jos buveinėje ar kitoje Bendrovės vadovo nurodytoje vietoje, kurioje dokumentai yra saugomi. Šių dokumentų kopijos akcininkui gali būti siunčiamos registruotu laišku arba įteikiamos pasirašytinai.

20. Akcininkas arba akcininkų grupė, turintys ar valdantys daugiau kaip 1/2 akcijų ir pateikę Bendrovei jos nustatytos formos rašytinį įsipareigojimą neatskleisti komercinės (gamybinės) paslapties ir konfidencialios informacijos, turi teisę susipažinti su visais Bendrovės dokumentais. Įsipareigojimo formą nustato Bendrovės vadovas.

21. Bendrovės dokumentai, jų kopijos ar kita informacija akcininkams pateikiama neatlygintinai.

VII. BENDROVĖS FILIALŲ IR ATSTOVYBIŲ STEIGIMAS IR VEIKLOS NUTRAUKIMAS

22. Bendrovė turi teisę steigti filialus ir atstovybes Lietuvos Respublikoje ir užsienio valstybėse.

23. Sprendimą steigti Bendrovės filialus ir atstovybes, nutraukti jų veiklą, skirti ir atšaukti Bendrovės filialų ir atstovybių vadovus priima, taip pat filialų ir atstovybių nuostatus tvirtina Bendrovės vadovas, vadovaudamasis teisės aktais.

VIII. BENDROVĖS ĮSTATŲ KEITIMO TVARKA

24. Bendrovės įstatų keitimo tvarka nesiskiria nuo nurodytosios Akcinių bendrovių įstatyme.